Helena Artmann Andresen (LA), 2025-05-14:
Tak for det, og tak til Radikale Venstre for at give os muligheden for at debattere, hvordan vi får en bedre folkeskole, og hvordan vi kan lykkes med inklusionen, ved at fremsætte det her beslutningsforslag med overskriften en god skole for alle børn.
Det er jo meget svært at være uenig i det mål, for uanset politisk ståsted deler vi her i salen ambitionen om at skabe en god skole for alle.
Men vi har selvfølgelig forskellige veje derhen, og ikke overraskende har Liberal Alliance også en lidt anden vej og tilgang end Radikale Venstre.
Men ja, det er for mange børn, som ikke føler, at de passer ind i det almene fællesskab.
Det bekymrer også os.
Jeg deler også forslagsstillernes bekymring for det stigende antal diagnoser, der bliver stillet, og det er en vigtig og nødvendig debat, vi skal have.
For forskningen viser, at det i sig selv at få en diagnose kan have negative konsekvenser – altså ikke sygdommen, men diagnosen – for voksne, som fører til flere sygedage og lavere livskvalitet.
Så hvorfor skulle det være anderledes for børn?
Der mangler også en kvalitetssikring af, hvem der udreder, og måske skal PPR tænkes helt om.
Jeg synes, det var enormt inspirerende, da vi var i Skotland, hvor man ikke lader diagnosen være adgangsbilletten til at få hjælp i skolen, men hvor det i stedet handler om behov.
I Danmark er det desværre modsat i mange kommuner, hvor man nærmest skal have en diagnose for at kunne få noget ekstra hjælp i skolen.
Spørgsmålet om, hvordan vi skaber en god skoletid er afgørende, men det kræver også, at vi tør stille et endnu større spørgsmål: Hvorfor er der flere børn, der har brug for ekstra støtte, og som ikke føler, de passer ind?
Noget handler om den kvalitet, vi leverer i vores dagtilbud; måske har vi også institutionaliseret børnene.
Færre børn i dag leger, og jeg tror, at det er en meget vigtig forklaring på, hvorfor der er flere børn, der har svært ved at følelsesregulere og indgå i fællesskaberne.
Lærerne har samtidig mistet dele af deres autoritet, som tidligere gjorde det lettere for dem at opretholde fællesskabet i klassen.
Så vil jeg sige lidt mere om det konkrete forslag om at afsætte 4,7 mia. kr. til en ekstra lærer eller pædagog i halvdelen af timerne i folkeskolen.
Jeg mener samtidig, at det skal kunne lykkes i langt de fleste klasser som udgangspunkt at have én dygtig lærer som tidligere.
Det kan godt være rigtigt at have klasser, hvor der er mere end én lærer, men ikke for alle.
Jeg synes dog, at det er positivt, at der i forslaget lægges op til, at det skal indgå i timebanken, så man stadig væk bevarer den lokale frihed.
Vi vil også kigge på mere efteruddannelse til lærerne og en universitetsbaseret læreruddannelse, som vi i Liberal Alliance har kæmpet for i mange år.
Det er bekymrende, at det faglige niveau falder og falder for de lærerstuderende, og den universitetsbaserede læreruddannelse skal være med til at rette op på det og hæve det faglige niveau.
Radikale skriver i bemærkningerne, at lærerne skal have bedre tid, og det kan jeg kun være meget enig i, både til at forberede sig ordentligt men også bare til at se i eleverne i øjnene.
For netop noget så simpelt, men afgørende, som at en lærer har tid til at kigge en elev i øjnene, lægger mærke til og har overskud til, at der er en elev, der måske begynder at trække sig lidt, kan forebygge skolefravær .
Så vil jeg også gerne vide, hvor De Radikale vil finde alle de lærere og pædagoger.
Vi i LA vil meget gerne se på, hvordan vi kan få lærer- og pædagogfaget til at tiltrække flere.
Et forslag kunne være at åbne op for lokal løndannelse, så man kan belønne den lærer og pædagog, der lige giver det ekstra.
Og så lad mig slutte af med at gentage et forslag, som vi har stillet mange gange før, men som jeg også tror er altafgørende, og det er, at vi altså får nogle kortere skoledage.
Det er blevet en smule bedre i kvalitetsaftalen, men efter vores mening er det ikke nok.
Kortere skoledage vil være en kæmpe fordel for børnene, men også for lærerne i forhold til tid og overskud.
Tak for ordet.
Vi kan ikke støtte forslaget.